CELEX: 32014R0228
Language: mt
Date: 2014-03-10 00:00:00
Title: Regolament ta’ Implimentazzjoni tal-Kummissjoni (UE) Nru 228/2014 tal- 10 ta’ Marzu 2014 li jemenda r-Regolament tal-Kummissjoni (KE) Nru 601/2006 li jimplimenta r-Regolament (KE) Nru 184/2005 tal-Parlament Ewropew u tal-Kunsill dwar l-istatistika fuq il-bilanċ ta’ pagamenti, kummerċ internazzjonali f’servizzi u investiment dirett barrani, rigward il-format u l-proċedura għat-trażmissjoni tad-dejta

11.3.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 70/16
            
         REGOLAMENTTA’ IMPLIMENTAZZJONI TAL-KUMMISSJONI (UE) Nru 228/2014
   tal-10 ta’ Marzu 2014
   li jemenda r-Regolament tal-Kummissjoni (KE) Nru 601/2006 li jimplimenta r-Regolament (KE) Nru 184/2005 tal-Parlament Ewropew u tal-Kunsill dwar l-istatistika fuq il-bilanċ ta’ pagamenti, kummerċ internazzjonali f’servizzi u investiment dirett barrani, rigward il-format u l-proċedura għat-trażmissjoni tad-dejta
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 184/2005 tal-Parlament Ewropew u tal-Kunsill tat-12 ta’ Jannar 2005 dwar l-istatistika tal-Komunità fuq il-bilanċ ta’ pagamenti, kummerċ internazzjonali f’servizzi u investiment dirett barrani (1), u b’mod partikolari l-Artikolu 7 tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 601/2006 (2) stabbilixxa regoli ta’ implimentazzjoni rigward il-format u l-proċedura għat-trażmissjoni lill-Kummissjoni (il-Eurostat) tad-dejta meħtieġa dwar bilanċ ta’ pagamenti, kummerċ internazzjonali f’servizzi u investiment dirett barrani, u ddefinixxa l-ispeċifikazzjonijiet tekniċi tal-istruttura tad-dejta.
            
         
               (2)
            
            
               Ir-Regolament tal-Kummissjoni (UE) Nru 555/2012 (3) aġġorna r-rekwiżiti u d-definizzjonijiet tad-dejta tar-Regolament (KE) Nru 184/2005 biex jirriflettu l-istandards internazzjonali ġodda li jistipulaw ir-regoli ġenerali għall-kompilazzjoni ta’ din l-istatistika, bħall-Manwal dwar il-Pożizzjoni tal-Investiment Internazzjonali u l-Bilanċ tal-Pagamenti tal-Fond Monetarju Internazzjonali (IMF), id-Definizzjoni tal-Punt ta’ Riferiment tal-Investiment Dirett Barrani tal-Organizzazzjoni għall-Kooperazzjoni u l-Iżvilupp Ekonomiċi (OECD) u l-Manwal dwar l-Istatistika tal-Kummerċ Internazzjonali tas-Servizzi tan-Nazzjonijiet Uniti (NU).
            
         
               (3)
            
            
               Skont l-istandards internazzjonali, ġie stabbilit l-istandard dwar l-“Iskambju ta' Dejta Statistika u Metadejta” (Statistical Data and Metadata eXchange standard - SDMX) bħala l-format tar-rappurtar tad-dejta komuni fl-iskambju elettroniku ta’ dejta u metadejta u dan kien, jew huwa ppjanat li jkun, adottat minn ħafna organizzazzjonijiet internazzjonali u awtoritajiet nazzjonali li jipproduċu d-dejta. Għaldaqstant hemm il-ħtieġa tal-introduzzjoni ta’ definizzjoni usa’ ta’ SDMX li tkun konformi mal-formati tad-dejta u d-definizzjoni ta’ struttura ta’ dejta ġdida mfassla skont dan l-istandard.
            
         
               (4)
            
            
               Ir-Regolament (KE) Nru 601/2006, li fih kien meħtieġ l-użu tal-format tad-dejta “Gesmes” bħala l-mezz esklussiv għat-trażmissjoni ta’ dejta mill-Istati Membri lill-Kummissjoni (il-Eurostat), għandu jiġi emendat sabiex jinkludi wkoll referenzi għall-SDMX.
            
         
               (5)
            
            
               L-ispeċifikazzjonijiet tekniċi tal-istruttura tad-dejta ma għandhomx ikunu ta’ natura vinkolanti. Minflok, l-ispeċifikazzjonijiet tekniċi rrakkomandati mill-Kummissjoni għandhom ikunu miġbura fil-Vademecum tal-Bilanċ tal-Pagamenti tal-Eurostat (4), kif irrevedut kull sena. Ir-Regolament (KE) Nru 601/2006 għandu jiġi emendat skont dan.
            
         
               (6)
            
            
               Il-miżuri stipulati f’dan ir-Regolament huma skont l-opinjoni tal-Kumitat tal-Bilanċ tal-Pagamenti,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 601/2006 huwa emendat kif ġej:
   
               (1)
            
            
               L-Artikolu 2 jinbidel b'dan li ġej:
               “Artikolu 2
               Format tad-dejta
               L-Istati Membri għandhom jużaw formati ta' dejta konformi mal-SDMX. Il-Kummissjoni (il-Eurostat) għandha tqiegħed għad-dispożizzjoni d-dokumentazzjoni dettaljata marbuta ma’ dawn il-formati u għandha tipprovdi linji gwida dwar kif dawn il-formati għandhom jiġu implimentati skont ir-rekwiżiti ta’ dan ir-Regolament.”
            
         
               (2)
            
            
               L-Artikolu 3 jitħassar.
            
         
               (3)
            
            
               L-Anness jitħassar.
            
         Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Ġunju 2014.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-10 ta’ Marzu 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 35, 8.2.2005, p. 23.
   
      (2)  Ir-Regolament tal-Kummissjoni (KE) Nru 601/2006 tat-18 ta’ April 2006 li jimplimenta r-Regolament (KE) Nru 184/2005 tal-Parlament Ewropew u tal-Kunsill rigward il-format u l-proċedura għat-trażmissjoni tad-dejta (ĠU L 106, 19.4.2006, p. 7).
   
      (3)  Ir-Regolament tal-Kummissjoni (UE) Nru 555/2012 tat-22 ta’ Ġunju 2012 li jemenda r-Regolament (KE) Nru 184/2005 tal-Parlament Ewropew u tal-Kunsill dwar l-istatistika tal-Komunità fuq il-bilanċ ta’ pagamenti, kummerċ internazzjonali f'servizzi u investiment dirett barrani, fir-rigward tal-aġġornament tar-rekwiżiti tad-dejta u d-definizzjonijiet (ĠU L 166, 27.6.2012, p. 22).
   
      (4)  Disponibbli fuq il-Komunikazzjoni taċ-Ċentru ta’ Riżorsi ta' Informazzjoni u Komunikazzjoni għall-Amministraturi, Negozji u Ċittadini tal-Kummissjoni Ewropea (CIRCABC) link diretta